Għaxar persuni ttieħdu l-isptar Mater Dei għall-kura wara li kienu involuti f’inċident tat-traffiku fi Triq Sant Andrija f’Pembroke, kif taqbeż l-iskola nazzjonali tal-isport, direzzjoni lejn San Pawl il-Baħar. L-inċident seħħ għall-ħabta tal-4.00 ta’ dalgħodu, meta għal xi raġuni seħħet ħabta bejn erba’ karozzi; Volkswagen Passat misjuqa minn raġel ta’ 42 sena mill-Isla, Fiat 500 misjuqa minn mara ta’ 21 sena mis-Swieqi, Toyota Yaris misjuqa minn raġel Taljan ta’ 33 sena minn Raħal Ġdid, u Nissan Micra misjuqa minn mara ta’ 23 sena. Il-mara li kienet qed issuq il-Fiat, kif ukoll tfajla Taljana ta’ 16-il sena minn San Ġwann li kienet riekba fin-Nissan, indarbu gravi. Ħamsa oħra, tliet irġiel, wieħed ta’ 42 sena mill-Isla, Taljan ta’ 33 sena li jgħix Raħal Ġdid u Taljan ieħor ta’ 16-il sena li jgħix Birkirkara flimkien ma’ żewġ tfajliet waħda ta’ 23 sena u l-oħra Taljana ta’ 17-il sena li tgħix Ħal Għargħur, ġarrbu ġrieħi ħfief. Tliet persuni oħra, Taljan ta’ 19-il sena li jgħix il-Mosta, ġuvni ta’ 16-il sena u tfajla ta’ 17-il sena li tgħix Bugibba ma sofrewx ġrieħi.